પ્રાપ્ત વિગતો મુજબ, તા.૧૧ નવેમ્બર, ૨૦૧૭ના રોજ પાકિસ્તાન મરીન સિક્યોરિટી દ્વારા પોરબંદરની એક બોટને ખલાસીઓ સમેત ઉપાડી જવામાં આવી હતી, જેમાં ઉના તાલુકાના કાજરડી ગામના નાનુભાઇ સોલંકી પણ સામેલ હતા. પોરબંદરના બશીર અહેમદ નાગલાની બોટમાં કેટલાંક દરિયાખેડૂઓ માછીમારી કરતા હતા તે દરમિયાન પાક. મરીન એજન્સીએ તેમનું અપહરણ કર્યું હતું. અપહૃત માછીમારોને પાકિસ્તાનની લાડી જેલમાં પૂરી દેવામાં આવ્યા હતા. ત્યારથી, નાનુભાઇ પણ આ રીતે બંદીવાન હતા. ભારત સરકાર કયારે પાકિસ્તાન પર દબાણ કરીને બંદીવાન માછીમારોને મુક્ત કરાવે તેની રાહમાં સોલંકી પરિવાર દિવસો ગુજારતો હતો. એવામાં તેમને નાનુભાઇના એક સાથી ખલાસી તરફથી એક પત્ર મળ્યો, જેમાં નાનુભાઇ ૨૦મી સપ્ટેમ્બરે મૃત્યુ પામ્યાના આઘાતજનક સમાચાર આપવામાં આવ્યા હતા!.